b"\n_START_ARTICLE_\nThe Abbey Road Sessions (album, Kylie Minogue)\n_START_SECTION_\nPisanje pesmi in snemanje\n_START_PARAGRAPH_\nKylie Minogue se je 11. novembra 2011 vrnila v snemalni studio, in sicer v studio Abbey Road v Angliji, kjer so snemali posebne demo posnetke za zalo\xc5\xbebo EMI. S seboj je pripeljala 22-\xc4\x8dlanski orkester, s katerim je nameravala izvesti uspe\xc5\xa1nici\xc2\xa0\xc2\xbbAll the Lovers\xc2\xab\xc2\xa0in\xc2\xa0\xc2\xbbOn a Night Like This\xc2\xab. \xc5\xa0e isti ve\xc4\x8der je Kylie Minogue oznanila, da bo s svojim prihajajo\xc4\x8dim albumom proslavila petindvajsetletnico za\xc4\x8detka svoje kariere, torej petindvajset let od izida njenega prvega singla,\xc2\xa0\xc2\xbbLocomotion\xc2\xab, ter da bo vklju\xc4\x8deval priredbe nekaterih njenih starih uspe\xc5\xa1nic. Dejala je: \xc2\xbbVsega skupaj sem \xc5\xbee pribli\xc5\xbeno dva tedna v studiu Abbey Road. Ne samo zato, da bi delala na tem projektu, delam tudi na projektu, ki bo iz\xc5\xa1el prihodnje leto. Naslednje leto je moja petindvajseta obletnica, zato smo posneli orkesterske in akusti\xc4\x8dne razli\xc4\x8dice veliko mojih uspe\xc5\xa1nic.\xc2\xab_NEWLINE_21. oktobra 2012 je Kylie Minogue v intervjuju spregovorila o produkciji njenih sej v studiu Abbey Road. Povedala je: \xc2\xbbRaziskujem nove poti \xe2\x80\x93 a menim, da \xc5\xa1e nisem odtavala s poti plesne glasbe, saj mi je to \xc5\xa1e vedno zelo v\xc5\xa1e\xc4\x8d [...] Mislim, da to le stvari bolj zaokro\xc5\xbei, jih naredi bolj cele in zadovolji druga\xc4\x8den del mene.\xc2\xab Preden je pri\xc4\x8dela snemati v studiu Abbey Road, je za\xc4\x8dela z vajami, ki so potekale \xc2\xbbnekje, kjer je bilo ceneje\xc2\xab. Dejala je, da je bilo snemanje v studiu Abbey Road \xc2\xbbmalce stra\xc5\xa1ljivo. Mislila sem, da bo prostor deloval nekoliko domi\xc5\xa1ljavo, a celotna izku\xc5\xa1nja je bila \xc4\x8dudovita in vedela sem, vedela sem, da sem lahko zelo po\xc4\x8da\xc5\xa1\xc4\x8dena, da sem tam.\xc2\xab_NEWLINE_Ena od pesmi, ki so jih posneli v studiu Abbey Road, a je nazadnje na album niso vklju\xc4\x8dili, je bila tudi pesem\xc2\xa0\xc2\xbbBreathe\xc2\xab, ki pa jo je 13. decembra 2012 Kylie Minogue objavila na svojem kanalu na YouTubeu.\n_START_SECTION_\nSestava\n_START_PARAGRAPH_\nAlbum The Abbey Road Sessions v ve\xc4\x8dini vklju\xc4\x8duje orkestersko glasbo. Album so predstavili kot bolj \xc2\xbbtemnega\xc2\xab, \xc2\xbbkrhkega\xc2\xab in stilsko osebnega. Pesem\xc2\xa0\xc2\xbbNever Too Late\xc2\xab\xc2\xa0so opisali kot \xc2\xbb\xc5\xbealostno, ne\xc5\xbeno pesem s poudarkom na klavirju\xc2\xab. Pesem\xc2\xa0\xc2\xbbConfide in Me\xc2\xab\xc2\xa0so najve\xc4\x8dkrat ozna\xc4\x8dili za najbolj\xc5\xa1o pesem z albuma; opisali so jo kot \xc2\xbbponovno moro\xc5\xa1ko odkritje, ki se iz zasebne spremeni v zelo napeto.\xc2\xab Tudi pesem\xc2\xa0\xc2\xbbHand on Your Heart\xc2\xab\xc2\xa0so ve\xc4\x8dkrat ozna\xc4\x8dili za zelo dobro, a so jo velikokrat primerjali z razli\xc4\x8dico Joseja Gonzalesa, ki je pesem posnel leta 2006. Pesem\xc2\xa0\xc2\xbbThe Loco-Motion\xc2\xab\xc2\xa0so primerjali z razli\xc4\x8dico Little Eve, ki je pesem posnela v \xc5\xa1estdesetih, in jo opisali kot \xc2\xbbigrivo pesem, ki je tako simpati\xc4\x8dna kot rokovska [...]\xc2\xab_NEWLINE_Kylie Minogue je med snemanjem albuma avstralskega glasbenika Nicka Cavea prosila, naj z njo ponovno posname njun duet\xc2\xa0\xc2\xbbWhere the Wild Roses Grow\xc2\xab. Pesem so ozna\xc4\x8dili za eno od bolj\xc5\xa1ih z albuma, saj so se \xc2\xbbznebili [...] stra\xc5\xa1ljivosti in zamenljivosti izvirnika.\xc2\xab Pesem\xc2\xa0\xc2\xbbCan't Get You Out of My Head\xc2\xab\xc2\xa0so ve\xc4\x8dkrat ozna\xc4\x8dili za \xc2\xbbnajbolj \xc4\x8duda\xc5\xa1ko\xc2\xab\xc2\xa0pesem z albuma, predvsem zaradi uporabe \xc2\xbb\xc4\x8duda\xc5\xa1kih, ponorelih brenkal\xc2\xab. Edino novo pesem z albuma,\xc2\xa0\xc2\xbbFlower\xc2\xab, je Kylie Minogue napisala medtem, ko je okrevala od raka na prsih. Pesem je nameravala vklju\xc4\x8diti na svoj deseti glasbeni album, X, vendar je nazadnje ni. Besedilo govori o njeni \xc5\xbeelji po otroku.\n_START_SECTION_\nPromocija\n_START_PARAGRAPH_\nSeptembra 2012 je Kylie Minogue od\xc5\xa1la na BBC-jevo prireditev Proms in the Park, kjer je nastopila z osmimi pesmimi z albuma. V sklopu promocije svojega novega albuma je z razli\xc4\x8dicami svojih prej\xc5\xa1njih uspe\xc5\xa1nic, objavljenih na albumu The Abbey Road Sessions, nastopila v raznih televizijskih oddajah in specijalkah. 27. oktobra 2012 je s pesmijo \xc2\xbbNever Too Late\xc2\xab\xc2\xa0nastopila v oddaji Friday Night with Jonathan Ross. 18. novembra 2012 je s pesmijo \xc2\xbbThe Loco-Motion\xc2\xab\xc2\xa0nastopila v oddaji Strictly Come Dancing. 19. novembra 2012 je s pesmijo \xc2\xbbOn a Night Like This\xc2\xab\xc2\xa0nastopila v televizijski specijalki Royal Variety Show. Decembra 2012 je s pesmijo \xc2\xbbCan't Get You Out of My Head\xc2\xab\xc2\xa0nastopila na italijanski in britanski razli\xc4\x8dici oddaje X Factor. Istega meseca je s pesmima \xc2\xbbOn a Night Like This\xc2\xab\xc2\xa0in \xc2\xbbCan't Get You Out of My Head\xc2\xab\xc2\xa0nastopila na koncertu ob podelitvi Nobelovih nagrad. 21. decembra 2012 je s pesmijo\xc2\xa0\xc2\xbbCome into My World\xc2\xab\xc2\xa0nastopila v oddaji Alan Carr: Chatty Man, naslednji mesec pa \xc5\xa1e s pesmijo\xc2\xa0\xc2\xbbBetter the Devil You Know\xc2\xab. Da bi album promovirala tudi v Zdru\xc5\xbeenih dr\xc5\xbeavah Amerike, je s pesmijo \xc2\xbbThe Loco-Motion\xc2\xab\xc2\xa013. novembra nastopila v oddaji Dancing with the Stars, 14. novembra 2012 pa v oddaji The Tonight Show with Jay Leno.\n_START_SECTION_\nDose\xc5\xbeki na lestvicah\n_START_PARAGRAPH_\nAlbum The Abbey Road Sessions je s 37.556 prodanimi izvodi v prvem tednu od izida debitiral na drugem mestu britanske glasbene lestvice, kamor se je uvrstil le za albumom 18 Months Calvina Harrisa. Naslednji teden je s 17.395 prodanimi izvodi na lestvici zasedel sedmo mesto. 16. novembra 2012 je bil album za 100.000 prodanih izvodov v Veliki Britaniji nagrajen z zlato certifikacijo s strani organizacije British Phonographic Industry (BPI). Album je zasedel sedmo mesto na avstralski lestvici. \xc5\xbde naslednji teden se ni ve\xc4\x8d uvrstil med prvih \xc5\xa1tirideset pesmi na lestvici; tretji teden je zasedel \xc5\xa1tiriin\xc5\xa1tirideseto mesto. Album je na novozelandski lestvici, kjer je ostal le en teden, zasedel devetintrideseto mesto._NEWLINE_Drugod je album po\xc5\xbeel le malo komercialnega uspeha. Na \xc5\xa1vicarski lestvici je debitiral na sedemnajstem mestu, \xc5\xbee po treh tednih pa se je pri\xc4\x8del uvr\xc5\xa1\xc4\x8dati le na mesta, ni\xc5\xbeja od petdesetega. Tudi v Avstriji album ni po\xc5\xbeel ve\xc4\x8djega uspeha, saj se je na lestvici uvrstil na \xc5\xa1tiriinpetdeseto mesto, tam pa je ostal le en teden in tako postal njen najmanj uspe\xc5\xa1en album v Avstriji. Album je debitiral na \xc5\xa1tiriindvajsetem mestu francoske lestvice, \xc5\xbee po treh tednih pa se na lestvici ni uvrstil niti med prvih sto pesmi. Debitiral je na devetnajstem mestu \xc5\xa1panske lestvice, vendar je na njej ostal le en teden. Tudi v Belgiji album ni po\xc5\xbeel ve\xc4\x8djega uspeha kot v preostalih evropskih dr\xc5\xbeavah, saj je zasedel enaintrideseto mesto na valonski in dvaindvajseto na flamski glasbeni lestvici.\n_START_SECTION_\nSingli\n_START_PARAGRAPH_\nPesem\xc2\xa0\xc2\xbbFlower\xc2\xab\xc2\xa0je iz\xc5\xa1la kot prvi singl z albuma. Pesem so napisali za deseti glasbeni album Kylie Minogue, X, vendar je nanj nazadnje niso vklju\xc4\x8dili. S strani ve\xc4\x8dine kritikov je prejela pozitivne ocene. Zasedla je eno od prvih \xc5\xa1tiridesetih mest na belgijski (tako valonski kot flamski) lestvici, vendar se na nizozemski lestvici ni uvrstila niti med prvih petdeset. Pesem se do izida albuma The Abbey Road Sessions ni mogla uvrstiti na britansko glasbeno lestvico, kjer je nazadnje zasedla \xc5\xa1estindevetdeseto mesto in tam ostala en teden._NEWLINE_Pesem \xc2\xbbOn a Night Like This\xc2\xab\xc2\xa0so izdali kot drugi singl z albuma. Pesem je prvi\xc4\x8d iz\xc5\xa1la kot singl na pevkinem sedmem albumu, Light Years."